謝葉處士寫照
作者：樓鑰
朝代：宋

paragraphs: 老我舊曾官日邊，隨衆年除仍歲遷。
母子日夜念鄉國，但欲共耕綿上田。
葉君寫照妙一世，畫我形模在山水。
有如虎頭貌幼輿，正合置之巖石裏。
猶記有客爲諛言，盍更野服爲貂蟬。
我笑不答心不然，拂衣徑得歸林泉。
歸來歲月不知久，十餘年中何不有。
此心炯炯尚如丹，只爲幽憂成老醜。
久矣與世俱相忘，荷君念我應老蒼。
新圖白髭添一二，豈知雙鬢皆成霜。
兩圖對掛耿相照，顧盼從容成一笑。
更添松竹作壽星，我已甘心就枯槁。
人言姿態與真同，如照止水窺青銅。
明知已非故吾矣，小孫指點能呼翁。
君居天街號稱首，侯王生面羅左右。
邊頭飛將新立功，颯爽英氣照窗牖。
名滿四方求者多，千金造門君不呵。
能事固不受促迫，應酬雖繁可柰何。
胡爲有暇及衰朽，楚楚裝池意尤厚。
我今已是行路人，不須重累丹青手。